Benny Engelbrecht (S), 2012-11-22:
Fra regeringens side har vi valgt en ansvarlig linje i den økonomiske politik, og det afspejles også i finanslovaftalen for 2013.
Det betyder, at vi bl.a. har foretaget en sanering af erhvervsstøtteordningerne og nedlagt nogle af dem, mens andre er blevet justeret, så vi samlet set har beskåret støtten med 2 mia. kr.
Blandt de ordninger, der forsvinder, er bl.a. boligjobordningen og hjemmeserviceordningen.
Med finansloven for 2013 har vi samtidig taget en række nye initiativer, som skal fremme vækst og beskæftigelse i Danmark.
Den samlede palet af initiativer skaber tilsammen 21.000 arbejdspladser til næste år.
Vi har lavet skatteaftale og finanslov, men også afsat midler til et uddannelsesløft for ledige og en styrket indsats for at bekæmpe ungdomsarbejdsløshed.
Nedlæggelsen af hjemmeserviceordningen skal derfor ses i lyset af regeringens samlede indsats for at øge beskæftigelsen.
Ophævelsen af hjemmeserviceordningen betyder, at der fra den 1. januar 2013 ikke længere kan opnås tilskud til almindeligt forekommende rengøring i private hjem.
Forslaget til finanslov for 2013 blev allerede i august offentliggjort af regeringen, og på det tidspunkt blev virksomhederne altså bekendt med, at vi fra regeringens side foreslog, at hjemmeserviceordningen skulle nedlægges.
Derudover har forslaget om nedlæggelse af hjemmeserviceordningen været i høring fra den 5. oktober til den 21. oktober i år, så virksomhederne har altså haft tid til at indstille sig på den nye situation.
For Socialdemokraterne er det afgørende, at de svage ældre får den hjælp, de har brug for.
Ifølge serviceloven er kommunerne forpligtet til at yde den nødvendige hjælp såsom bl.a. hjemmehjælp.
Hjemmeserviceydelser er ydelser, som ældre og førtidspensionister – der gerne vil have gjort noget ekstra, eller ikke er berettiget til hjemmehjælp – har kunnet tilkøbe fra særlige hjemmeservicevirksomheder med tilskud.
En undersøgelse fra 2007 viser imidlertid, at det primært er de pensionister, der har de højeste indkomster, der modtager støtte.
Det er sådan set også meget naturligt, da ordningen indebærer en egenbetaling på 70 pct. af prisen.
Denne gruppe af pensionister ville potentielt også have købt ydelserne uden tilskud fra hjemmeserviceordningen, hvilket peger på en risiko for støttespild.
Derudover vidner det om, at ordningen rammer socialt skævt, da det således kun er velstillede pensionister, der reelt har råd til og mulighed for at benytte sig af den.
For Socialdemokraterne er det afgørende, at alle danskere har lige adgang til velfærd, uanset hvem man er, hvor man kommer fra, eller hvordan ens økonomiske råderum ser ud.
Desuden er det også vigtigt at tilføje, at selv om hjemmeserviceordningen ophæves, vil ældre og førtidspensionister fra 2013 kunne købe rengøringsydelser på fordelagtige vilkår, hvis det altså sker hos en pensionist, der i øvrigt ikke udfører arbejdet som led i en erhvervsmæssig virksomhed.
Den ældre person, som udfører arbejdet, vil således ifølge de nye regler i skattelovgivningen kunne oppebære en samlet indkomst for et sådant arbejde på op til 10.000 kr. om året skattefrit.
Samtidig vil unge under 16 år fremover heller ikke blive beskattet af deres fritidsarbejde.
Det kunne f.eks. være naboens datter, der går tur med hunden eller hjælper med let rengøring eller havearbejde.
Når man skal nedbringe den indirekte og direkte erhvervsstøtte, kan det ikke gøres, uden at nogen mister tilskud.
Vi har villet stå ved, hvor støtten efter vores mening skulle beskæres, og det er altså en del af den samlede pakke på 2 mia. kr.
Det har den været siden juni 2011, og man skal altså have benyttet ordningen i både 2009, 2010 og 2011 for at modtage tilskud nu.
Set i sammenhæng med profilen for de personer, der benytter sig af ordningen, må man sige, at den ordning, vi nu afskaffer, er ganske skæv i sin indretning.
Med disse ord tilslutter Socialdemokraterne sig forslaget.